Kokousraportti

Helsinki 9.-11.4.2014

# Työryhmän kokous 9.-11.4.2014

Women in fire and rescue forces-työryhmä kokoontui Helsingissä huhtikuussa. Kokoukseen saapui järjestävän maan lisäksi edustajia mm. Venäjältä, Tanskasta, Ranskasta, Serbiasta, Ruotsista ja Japanista. Osallistuin itse ensimmäistä kertaa työryhmän toimintaan Suomen edustajana.

Suomen Pelastusalan Keskusjärjestön puolesta tilaisuuden järjestelyistä vastasivat Taina Hanhikoski ja Valtteri Tervala. Lisäksi kokousvieraat toivotti tervetulleeksi Kimmo Kohvakka ja oman esityksensä piti myös Matti Orrainen.

Tilaisuuden ohjelma

Ensimmäisenä iltana 9.4.2014 työryhmä kokoontui Sokos hotel Pasilaan illallisen ja epävirallisemman tutustumisen merkeissä. Varsinaisena kokouspäivänä 10.4.2014 tilaisuuden isännät SPEK:stä sekä kaikki työryhmän jäsenet pitivät lyhyitä esityksiä ja katsauksia yleisesti pelastustoimeen liittyen sekä erityisesti naisten roolista pelastustoimessa kussakin maassa, joista työryhmässä on edustusta. Pidin omat esitykseni koskien suomalaista pelastustointa ja naisten määrää pelastustoimessa sekä yleisesittelyn tulevasta viranomaisten yhteisestä kenttäjärjestelmästä (KEJO).

Yhteenvetona voidaan mainita, että naisten rooli pelastustoimessa on varsin vaihteleva; esimerkiksi Ruotsissa naispelastajat ovat työyhteisön tasavertaisia jäseniä, kun taas esimerkiksi Venäjällä naisilla ei lain mukaan ole edes mahdollisuutta hakeutua pelastajaksi, vaan venäläiset naiset toimivat aina tukitoiminnoissa ja muissa kriisiaputehtävissä. Yhteisenä nimittäjänä kaikissa maissa on naisten vähäinen määrä pelastustoimessa ja tehtävien painottuminen onnettomuuksien ehkäisytyöhön sekä tukitoimintoihin. Ruotsi on selkeästi etumatkalla muihin työryhmän maihin verrattuna naispelastajien toimintaedellytysten ja aseman parantamisessa pelastustoimessa. Näen erittäin tärkeänä parhaiden käytäntöjen omaksumisen Suomeen Ruotsista, mm.

* ohjeet ja toimintamallit raskauteen ja äitiyteen liittyvien kysymyksien kanssa
* käytännön järjestelyt paloasemilla
* häirinnän ennaltaehkäiseminen
* tasa-arvoasiat

Tiiviin kokouspäivän jälkeen työryhmä siirtyi vapaamuotoisempaan ohjelmaan Helsingin keskeisten nähtävyyksien kautta Helsingin kaupungin pelastuslaitoksen Erottajan paloasemalle, jossa ryhmä pääsi tutustumaan pelastuslaitoksen ylläpitämään palomuseoon. Museokierroksen ja letkutornissa vierailun jälkeen ryhmä siirtyi yhteiselle illalliselle ravintola Lasipalatsiin.

Perjantaina 11.4.2014 työryhmä piti vielä ennen tilaisuuden loppumista virallisen kokouksen, jossa työryhmän puheenjohtajan (Tatiana Eremina Venäjältä) ennaltavalmistelemana käsiteltiin seuraavat aiheet :

* työryhmän jäsenille lähetetettävän kyselyn kehittäminen liittyen naisiin pelastustoimessa
* työryhmän tulevat tehtävät
* seuraavan työryhmän tapaamisen valmistelu (Japanissa syyskuussa 2014)

Työryhmän toimintamalli puheenjohtajan ennakkovalmisteluineen aiheutti paljon keskustelua. Työryhmän toiminta ja tähän asti aikaansaadut tulokset herättivät osassa osallistujia suurta tyytymättömyyttä. Työryhmä päätti kehittää ryhmän sisäistä viestintää mm. perustamalla ryhmälle Facebook-sivut, keräämällä sähköpostilistan ryhmän jäsenistä ja lisäämällä CTIF :n virallisille sivuille kuvauksen ryhmän toiminnasta. Lupauduin vastaamaan ryhmän viestinnästä kahden vuoden ajan. Lisäksi työryhmä halusi hahmottaa entistä paremmin sen olemassaolon tarkoitusta ja toiminnan tavoitteita. Yhdeksi keskeiseksi vaikutuskeinoksi nähtiin työryhmän aseman virallistaminen komiteaksi CTIF:ssa.

Keskeiset havainnot ja ehdotukset jatkotoimista

Työryhmän toiminta vaikuttaa olleen aiemmin hieman järjestymätöntä ja toiminnan selkeät tavoitteet näin itsekin puuttuviksi. Mikäli työryhmä pysyttäytyy työryhmänä, näen vaarana toiminnan pysyvän keskustelukerhotyyppisenä toimintana vailla konkretiaa. Työryhmän muuttaminen komiteaksi asettaisi toiminnalle vaatimuksia konkreettisista tuloksista ja tekisi toiminnasta muodollisempaa, minkä näen hyvänä asiana. Naisten määrän lisääminen ja aseman parantaminen pelastustoimessa ovat ehdottomasti asioita, joiden puolesta haluan työskennellä.

Ehdotukseni jatkotoimenpiteiksi :

1. **Kansallisen pelastustoimen naisten verkoston perustaminen.** Suomesta puuttuu kansallinen verkosto pelastustoimen naisten osalta. Verkosto tulisi perustaa välittömästi, jotta naisten asemasta ja mahdollisista kehittämiskohteista saataisiin tietoa ja toisaalta tuotua tietoa muiden jäsenmaiden parhaista käytännöistä verkoston jäsenille. Verkostolla tulisi olla nykyaikaiset viestintäkeinot käytettävänä sekä mahdollisesti säännöllisiä tapaamisia. Verkoston avulla saataisiin käsitys suomalaisten pelastustoimen naisten yleistilanteesta sekä luotua tarvittava vaikuttamisväylä.
2. **Women in Fire and Rescue Forces-työryhmän muuttaminen komiteaksi.** Näen tärkeänä, että Suomi tukee ehdotusta työryhmän toiminnan muuttamisesta komiteatyöskentelymuotoon. Toiminta on näin ollen myös tavoitteellisempaa, sillä on tasa-arvoinen asema CTIF :n sisällä ja toimintamalli on nykyistä järjestelmällisempää. Toimintaa varten tarvitaan selkeä pitkän aikavälin suunnitelma tavoitteineen ja keinoineen tavoitteiden saavuttamiseksi sekä lyhyen aikavälin tarkempi työsuunnitelma.
3. **Parhaiden käytäntöjen omaksuminen Ruotsista.** Ruotsissa naisia on noin 4 % pelastajista ja siellä on jo kohdattu erilaisia haasteita ja ongelmatilanteita, mitä väistämättä tulee eteen, mikäli naisten lukumäärä pelastustoimessa kasvaa. Ruotsista löytyy myös tutkimustuloksia erilaisissta aiheista naisista pelastustoimessa. Ruotsalaisiin toimintamalleihin kannattaisi ehdottomasti tutustua tarkemmin sekä ottaa käyttöön parhaiksi katsomamme käytännöt.
4. **Aktiivinen osallistuminen Women in Fire and Rescue Forces-ryhmän toimintaan**. Näen tärkeänä, että Suomi osallistuu aktiivisesti työryhmän toimintaan jatkossa. Suomalaisen pelastustoimen tulisi kehittyä entisestään siihen suuntaan, että sen parissa työskentelevät vastaavat myös maamme väestöpohjaa. Tämä tarkoittaa muun muassa tarvetta lisätä naisten määrää pelastustoimen parissa. Osallistuminen kansainvälisen ryhmän toimintaan varmistaisi sen, että meillä on kansallisesti käytettävänä hyvä yleiskäsitys maailmanlaajuisesta tilanteesta ja esimerkiksi erilaisia tutkimustuloksia asian edistämiseksi.

Seuraava kokous

Työryhmän seuraava kokous järjestetään syyskuun lopulla 2014 Japanin Tokiossa. Japani lähettää ryhmän jäsenille vielä virallisen kutsun.

Vakuudeksi,

19.5.2014 Tampereella

Mira Leinonen

|  |  |
| --- | --- |
|  |  |